《戏彩堂有作》
宋代·喻良能

捧檄及偏亲，斑衣聊效颦。
旨甘贫有味，温清静无尘。
北户足萱草，南风宜棘薪。
版舆多喜色，庶不愧安仁。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。